b'\n_START_ARTICLE_\nAugustavas\n_START_SECTION_\n\xc4\xaemon\xc4\x97s\n_START_PARAGRAPH_\nMieste yra vienos did\xc5\xbeiausi\xc5\xb3 Lenkijoje jacht\xc5\xb3 laiv\xc5\xb3 statyklos \xc4\xafmon\xc4\x97, kuri nema\xc5\xbeai savo gamini\xc5\xb3 eksportuoja \xc4\xaf Vakar\xc5\xb3 Europ\xc4\x85. Taip pat yra ma\xc5\xbeesni\xc5\xb3 \xc4\xafmoni\xc5\xb3, kurios gamina \xc4\xafvairias ma\xc5\xbeesnes vandens transporto priemones. 1951\xc2\xa0m. mieste buvo atidaryta cigare\xc4\x8di\xc5\xb3 gamykla, kuri \xc5\xa1iuo metu priklauso British American Tobacco korporacijai. Mieste yra maisto pramon\xc4\x97s \xc4\xafmoni\xc5\xb3, kurios gamina pieno ir m\xc4\x97sos produktus. Taip pat yra pilstomas mineralinis vanduo Augustowianka. Miesto apylink\xc4\x97se veikia nema\xc5\xbeai medienos pramon\xc4\x97s \xc4\xafmoni\xc5\xb3. Did\xc5\xbeiausia lentpj\xc5\xabv\xc4\x97 pastatyta 1916 metais. 1972\xc2\xa0m. buvo atidaryta avalyn\xc4\x97s gamykla ir silikatini\xc5\xb3 plyt\xc5\xb3 gamykla, kuri bankrutavo XX a. pabaigoje._NEWLINE_Mieste veikia Lidl, Kaufland, Biedronka, Stokrotka ir POLOmarket prekybos centrai.\n_START_SECTION_\nTurizmas\n_START_PARAGRAPH_\n\xc5\xa0alia miesto esan\xc4\x8dioje Augustavo girioje yra daugyb\xc4\x97 stovyklavie\xc4\x8di\xc5\xb3. Miesto apylink\xc4\x97se esan\xc4\x8diuose e\xc5\xbeeruose gausu vandens pramog\xc5\xb3, tarp j\xc5\xb3 yra vandens slid\xc5\xbei\xc5\xb3 nuoma, papl\xc5\xabdimiai, pasiplaukiojimas kruiziniais laivais 740\xc2\xa0m ilgio trasoje. \xc5\xa0alia miesto esan\xc4\x8diame Augustavo kanale ir aplinkiniuose e\xc5\xbeeruose galima plaukioti baidar\xc4\x97mis. Mieste yra nema\xc5\xbeai gydymo \xc4\xafstaig\xc5\xb3. Tam tikros kurorto teis\xc4\x97s miestui suteiktos 1971\xc2\xa0m., o 1993\xc2\xa0m. miestas tapo pilnateisiu kurortu. Nuo 1976\xc2\xa0m. prie M\xc4\x97tos e\xc5\xbeero veikia sanatorija Budowlani. Mieste yra Augustavo turist\xc5\xb3 namai.\n_START_SECTION_\nMiesto paminklai\n_START_PARAGRAPH_\nVienas i\xc5\xa1 svarbiausi\xc5\xb3 gamtos ir istorijos paminkl\xc5\xb3 mieste yra 1824\xe2\x80\x931839\xc2\xa0m. nutiestas Augustavo kanalas. Kanalas jungia Vyslos ir Nemuno upes. Miesto ribose yra Augustavo \xc5\xa1liuzas, P\xc5\xbeevie\xc5\xbeo \xc5\xa1liuzas ir Svobodos \xc5\xa1liuzas. 2007\xc2\xa0m. paskelbtas saugomu istorijos paminklu._NEWLINE_Seniausias miesto pastatas yra 1800\xe2\x80\x931801\xc2\xa0m. pastatytas \xc5\xbdygimanto Augusto turgaus aik\xc5\xa1t\xc4\x97s 28 namas, kuriame kaip sp\xc4\x97jama 1812\xc2\xa0m. gruod\xc5\xbeio m\xc4\x97nes\xc4\xaf buvo apsistoj\xc4\x99s Napoleonas Bonapartas. Taip pat yra i\xc5\xa1lik\xc4\x99s dar vienas pana\xc5\xa1aus senumo pastatas prie Bistros kanalo. I\xc5\xa1lik\xc4\x99s yra ir 1829\xc2\xa0m. ital\xc5\xb3 architekto Henriko Markonio suprojektuotas klasicistinio stiliaus Augustavo senasis pa\xc5\xa1tas. Mieste gatv\xc4\x97je stovi Augustavo uosto direkcijos pastate (29 Listopada gatv\xc4\x97je) yra Augustavo kanalo istorijos muziejus. \xc5\xa0alia \xc5\xa1io pastato stovi 1903\xc2\xa0m. pastatytas Augustavo vandens telkini\xc5\xb3 direkcijos pastatas. Prie Bal\xc4\x8dio e\xc5\xbeero stovi 1935\xc2\xa0m. statybos Augustavo karinink\xc5\xb3 Jacht\xc5\xb3 Klubas. Prie M\xc4\x97tos e\xc5\xbeero stovi 1939\xc2\xa0m. statybos Augustavo turist\xc5\xb3 namai._NEWLINE_Miesto centre i\xc5\xa1lik\xc4\x99 nema\xc5\xbeai XIX a. pabaigoje ir XX a. prad\xc5\xbeioje statyt\xc5\xb3 pastat\xc5\xb3, kaip pvz., 1897\xc2\xa0m. pastatyta Augustavo gele\xc5\xbeinkelio stotis. Miesto centre stovi 1906\xe2\x80\x931911\xc2\xa0m. pastatyta elektinio architekt\xc5\xabros stiliaus Augustavo \xc5\xa0v. J\xc4\x97zaus \xc5\xa1irdies bazilika. Toliau nuo centro yra XIX a. pabaigoje pastatyta Augustavo \xc4\x8censtakavos Dievo Motinos ba\xc5\xbeny\xc4\x8dia, 1832\xc2\xa0m. pastatyta Augustavo Tru\xc5\xa1kovski\xc5\xb3 \xc5\xa1eimos mauzoliejaus koply\xc4\x8dia. Apie 9\xc2\xa0km \xc4\xaf \xc5\xa1iaur\xc4\x97s rytus nuo miesto centro Studzieni\xc4\x8dnos gyvenviet\xc4\x97je yra Studzieni\xc4\x8dnos Dievo Motinos sanktuariumas, kur\xc4\xaf sudaro 1847\xc2\xa0m. pastatyta Studzieni\xc4\x8dnos \xc5\xa0kaplieri\xc5\xb3 Dievo Motinos ba\xc5\xbeny\xc4\x8dia ir 1872\xc2\xa0m. pastatyta Studzieni\xc4\x8dnos \xc5\xa0v. Mergel\xc4\x97s Marijos koply\xc4\x8dia._NEWLINE_XIX a. \xc4\xafkurtose miesto kapin\xc4\x97se seniausias antkapis yra 1839 met\xc5\xb3. Taip pat mieste yra 1820\xc2\xa0m. buvo \xc4\xafkurtos Naujosios Augustavo \xc5\xbeyd\xc5\xb3 kapin\xc4\x97s ir XVII a. \xc4\xafkurtos Senosios Augustavo \xc5\xbeyd\xc5\xb3 kapin\xc4\x97s. Taip pat yra 1948\xc2\xa0m. mieste \xc4\xafkurtos Augustavo Raudonosios armijos kareivi\xc5\xb3 kapin\xc4\x97s. Toliau nuo miesto centro yra XIX a. \xc4\xafkurtos Studzieni\xc4\x8dnos kapin\xc4\x97s ir I pasaulinio karo Studzieni\xc4\x8dnos kareivi\xc5\xb3 kapin\xc4\x97s.\n_START_SECTION_\nGyventojai\n_START_PARAGRAPH_\nPagal 2008\xc2\xa0m. bir\xc5\xbeelio 30 d. duomenis mieste gyveno 30384 \xc5\xbemon\xc4\x97s, i\xc5\xa1 j\xc5\xb3 16 081 moter\xc5\xb3 (52,93 proc.) ir 14 303 (47,07 proc.)._NEWLINE_2010\xc2\xa0m. duomenimis miestas pagal gyventoj\xc5\xb3 skai\xc4\x8di\xc5\xb3 yra 147-tas Lenkijoje ir 4-tas Palenk\xc4\x97s vaivadijoje. Pagal 2002\xc2\xa0m. duomenis pajam\xc5\xb3 vidurkis vienam gyventojui siek\xc4\x97 1191,5 zlotus.\n_START_SECTION_\nAugustavo gyventoj\xc5\xb3 skai\xc4\x8diaus raida\n_START_PARAGRAPH_\nGyventoj\xc5\xb3 skai\xc4\x8diaus raida nuo XVII a. iki \xc5\xa1i\xc5\xb3 laik\xc5\xb3.\n_START_SECTION_\nGele\xc5\xbeinkeliai\n_START_PARAGRAPH_\nPer miest\xc4\x85 eina Sokulkos-Suvalk\xc5\xb3 gele\xc5\xbeinkelio linija (Sokulka\xc2\xa0\xe2\x80\x93 Suvalkai). Traukiniai stoja Augustavo Porto ir Augustavo gele\xc5\xbeinkelio stotel\xc4\x97se.\n_START_SECTION_\nVandens transportas\n_START_PARAGRAPH_\nNors statytas kaip svarbi transporto arterija Augustavo kanalais \xc5\xa1iais laikais naudojamas tik turizmo tikslais. Yra keletas reguliari\xc5\xb3 linij\xc5\xb3, kuriomis turistai plaukioja Augustavo kanalu ir aplinkiniais e\xc5\xbeerais.\n_START_SECTION_\nMiesto transportas\n_START_PARAGRAPH_\nMiesto transportu r\xc5\xabpinasi Augustavo miesto vie\xc5\xa1ojo transporto departamentas. Yra septyni reguliar\xc5\xabs miesto autobus\xc5\xb3 mar\xc5\xa1rutai.\n_START_SECTION_\nTarpmiestinis transportas\n_START_PARAGRAPH_\nI\xc5\xa1 Augustavo tiesioginiais autobusais galima susisiekti su Var\xc5\xa1uva, Balstoge, Krokuva, Vroclavu, Ol\xc5\xa1tynu, Suvalkais, Luku, Geldape, Ungura, Mikolaikomis, Lom\xc5\xbea, Grajevu ir Dambrava.'